Diari Oficial de la Generalitat Valenciana


Sumari del DOGV 6269, del 18-05-2010 (2010/5618)

DECRET 85/2010, de 14 de maig, del Consell, pel qual es crea la Comissió Interdepartamental per a la Coordinació, Suport i Seguiment del Procés Electoral a les Corts.
----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2010/05/14/85**

### Versions

 25/01/2023 - Actualitat  11/09/2018 - 24/01/2023  Text inicial: 19/05/2010 - 10/09/2018 

### Dades del document

Número de DOGV
:   6269

Data del DOGV
:   18-05-2010

Secció del DOGV
:   I. DISPOSICIONS GENERALS

Número del document
:   2010/5618


Data del document
:   14-05-2010

Organisme emissor
:   Conselleria de Governació

Tipus de document
:   Decret

Anàlisi jurídica

 Descriptors 

:   * Corts Valencianes
    * Comissió Interdepartamental Per A la Coordinació, Suport i Seguiment del Procés Electoral A Les Corts
    * legislació
    * organització electoral
    * reglament intern

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 25.01.2023 -**

**Decret 85/2010, de 14 de maig, del Consell, pel qual es crea la Comissió Interdepartamental per a la Coordinació, Suport i Seguiment del Procés Electoral a les Corts.**

 

**[(DOGV núm. 6269 de 18.05.2010)](http://www.dogv.gva.es/datos/2010/05/18/pdf/2010_5618.pdf)**

 

 

PREÀMBUL

 

Un estat social i democràtic de dret ha de garantir als seus ciutadans i ciutadanes l'exercici dels drets constitucionals, i n'és un la participació en els assumptes públics, directament o per mitjà de representants lliurement elegits en eleccions periòdiques per sufragi universal, com recull l'article 23.1 de la Constitució Espanyola.

L'article 1 del nostre Estatut d'Autonomia estableix que la Comunitat Valenciana és l'expressió de la voluntat democràtica i del dret d'autogovern del poble valencià i, en el marc de l'Estatut, com a norma institucional bàsica, la Comunitat Valenciana té com a finalitat la consecució de l'autogovern, reforçar la democràcia i garantir la participació de tots els ciutadans i les ciutadanes en la realització dels seus fins.

La manifestació fonamental d'aquesta participació és precisament l'exercici del dret dels valencians i les valencianes a designar, per via electoral, els seus representants en una de les institucions bàsiques de la Generalitat: les Corts.

Un model de democràcia avançada i moderna exigeix que els processos electorals es despleguen amb la màxima transparència i eficàcia en tots els seus vessants, des de l'organització dels aspectes logístics o la coordinació de les diferents administracions involucrades, fins a la rapidesa en la comunicació dels resultats electorals al conjunt de la ciutadania, passant per la regulació de la campanya d'informació institucional i el seguiment de la votació i de l'escrutini. Tots aquests objectius constitueixen, en definitiva, exigències ineludibles per a qualsevol societat democràtica del segle XXI.

En aquest context, la missió d'una administració pública que responga a la seua intrínseca condició d'estar al servici dels interessos generals no pot ser una altra que la de garantir que el procés electoral discórrega per les vies de l'eficàcia i la coordinació.

En conseqüència, s'estima necessària la creació d'una Comissió Interdepartamental per a la Coordinació, Suport i Seguiment del Procés Electoral a les Corts, impulsada per la Conselleria de Governació, que té atribuïdes les competències en matèria de processos electorals i consultes populars. Aquesta comissió, de conformitat amb el que estableix l'article 25 de la Llei del Consell, servirà com a eina de col·laboració, avaluació i coordinació per a preparar, de la manera més eficaç i eficient possible, els comicis autonòmics.

En virtut d'allò que s'ha exposat, a proposta del conseller de Governació i amb la deliberació prèvia del Consell, en la reunió del dia 14 de maig de 2010,

 

 

DECRETE

 

**Article 1. Objecte**

El present decret té com a objecte la creació i la regulació de la composició, organització i funcions de la Comissió Interdepartamental per a la Coordinació, Suport i Seguiment del Procés Electoral a les Corts.

 

**Article 2. Creació, adscripció i naturalesa de la comissió interdepartamental**

1. Es crea la Comissió Interdepartamental per a la Coordinació, Suport i Seguiment del Procés Electoral a les Corts, adscrita a la conselleria competent en matèria de processos electorals i consultes populars, amb les funcions, competències, composició i règim de funcionament establits en aquest decret.

2. La Comissió Interdepartamental per a la Coordinació, Suport i Seguiment del Procés Electoral a les Corts és un òrgan col·legiat de l'administració de la Generalitat a què correspon l'impuls, la coordinació i l'assessorament en relació amb les matèries i funcions que expressament se li assignen en aquest decret i en la resta de la normativa d'aplicació.

 

**Article 3. Funcions de la Comissió Interdepartamental******[1]****

1. Correspon a la Comissió Interdepartamental per a la Coordinació, Suport i Seguiment del Procés Electoral a Les Corts, sense perjudici de les competències atribuïdes a la conselleria amb competències en matèria de consultes populars i processos electorals:

a) Prestar el suport necessari per a garantir l’exercici del dret al vot a la ciutadania.

b) Coordinar les actuacions de l’administració de la Generalitat, en els seus respectius àmbits, que garantisquen i impulsen un adequat desenvolupament del procés electoral

c) Proposar i informar aquella normativa de caràcter transversal que siga sotmesa a la seua consideració.

d) Coordinar, a proposta de la conselleria competent en consultes populars i processos electorals, els aspectes logístics del procés electoral.

e) Contribuir a la coordinació dels aspectes tècnics, informàtics i de les comunicacions per a garantir l’adequat desenvolupament del procés electoral.

f) Tindre coneixement d’aquells instruments de col·laboració en matèria electoral amb altres administracions i que siguen sotmesos a la seua consideració.

g) Qualssevol altres funcions relacionades amb el seu àmbit d’actuació competencial o que li siguen atribuïdes per la normativa vigent, així com les que li encomane el Consell o l’Administració Electoral.

2. Les funcions enumerades en l’apartat anterior d’aquest article s’entenen sense perjudici del règim previst en la normativa electoral per a l’Administració Electoral.

 

**Article 4. Composició de la Comissió Interdepartamental******[2]****

1. La Comissió Interdepartamental per a la Coordinació, Suport i Seguiment del Procés Electoral a les Corts estarà composta pels següents membres:

a) Presidència: que correspondrà a la persona titular de la conselleria amb competències en matèria de consultes populars i processos electorals.

b) Vicepresidència: que correspondrà a la persona titular de la conselleria amb competències en matèria de participació ciutadana.

c) Vocalies:

1. La persona titular de la secretaria autonòmica amb competències en matèria d’interior i seguretat pública.

2. La persona titular de la secretaria autonòmica amb competències en matèria de promoció i imatge institucional de la Generalitat.

3. La persona titular de la secretaria autonòmica amb competències en Secretariat del Consell.

4. La persona titular de la secretaria autonòmica amb competències en matèria de política pressupostària i despesa pública de la Generalitat.

5. La persona titular de la secretaria autonòmica amb competències en tecnologies de la informació i comunicació de la Generalitat.

6. La persona titular de la secretaria autonòmica amb competència en matèria de relacions amb l’Administració de l’Estat.

7. La persona titular de la secretaria autonòmica amb competències en matèria de participació ciutadana.

8. La persona titular de la secretaria autonòmica amb competències en matèria de salut pública.

9. La persona titular de la sotssecretaria de la conselleria amb competències en matèria de consultes populars i processos electorals que exercirà les funcions de secretaria.

10. La persona titular de la sotssecretaria de la conselleria amb competències en matèria de participació ciutadana que exercirà les funcions de vicesecretaria.

2. La secretaria serà assistida per una secretaria tècnica, amb veu, però sense vot, que s’assignarà a la persona que ocupe la caporalia del servei amb competències en matèria de processos electorals.

3. En el cas que dos o més competències de les assenyalades en l’apartat 1 siguen atribuïdes a una mateixa secretaria autonòmica, s’entendran representades en la comissió per una única vocalia.

4. Tots els membres garantiran el suport o infraestructura tècnica i administrativa necessària per al funcionament de la Comissió.

5. La Comissió podrà acordar, quan els assumptes a debat requerisquen d’informe o un altre tipus d’assessorament sobre aquest tema, l’assistència, amb veu, però sense vot, de personal empleat públic.

6. Per a la realització de les sessions i l’adopció dels seus acords, la comissió interdepartamental, si ho considera necessari, podrà recaptar informes o dictàmens tècnics d’altres comissions i òrgans administratius.

 

**Article 5. Funcionament de la comissió interdepartamental**

1. La constitució, convocatòria, règim de sessions i d'adopció d'acords i, en general, el funcionament de la Comissió Interdepartamental per a la Coordinació, Suport i Seguiment del Procés Electoral a les Corts, s'ajustaran al que estableixen els articles 15 a 18 de la Llei 40/2015, d'1 d'octubre, de règim jurídic del sector públic. ****[3]****

2. La Comissió Interdepartamental per a la Coordinació, Suport i Seguiment del Procés electoral a les Corts, sense perjudici del que disposa el paràgraf anterior, podrà aprovar normes pròpies de funcionament o de règim intern per al millor exercici de les seues atribucions. En especial, podrà preveure l'existència i regular el funcionament de grups de treball o de comissions tècniques.

 

 

DISPOSICIÓ DEROGATÒRIA

 

**Única. Derogació normativa**

Queden derogades totes les disposicions que del mateix rang o d'un rang inferior s'oposen al present decret i, en particular, el Decret 26/2007, de 23 de febrer, del Consell, pel qual es va crear la Comissió Interdepartamental per a la Coordinació, Suport i Seguiment del Procés Electoral a les Corts de 2007.

 

 

DISPOSICIONS FINALS

 

**Primera. Desplegament normatiu**

Queda facultat el conseller o la consellera amb competències en matèria de consultes populars i electorals per a dictar les disposicions necessàries a fi de garantir el compliment i desplegament d'aquest decret.

 

**Segona. Entrada en vigor**

El present decret entrarà en vigor l'endemà de la publicació en el *Diari Oficial de la Comunitat Valenciana*.

 

València, 14 de maig de 2010

 

El president de la Generalitat,

FRANCISCO CAMPS ORTIZ

 

El conseller de Governació,

SERAFÍN CASTELLANO GÓMEZ

 

 

 

---

****[1]****L’article 3 es modifica per l’article 1 del [**Decret 2/2023, de 23 de gener, del Consell**](https://dogv.gva.es/va/eli/es-vc/d/2023/01/23/2/), pel qual es modifica el Decret 85/2010, de 14 de maig, del Consell, pel qual es crea la Comissió Interdepartamental per a la Coordinació, Suport i Seguiment del Procés Electoral a Les Corts (DOGV núm. 9518 de 24.01.2023).

****[2]****L’article 4 es modifica per l’article 2 del [**Decret 2/2023, de 23 de gener, del Consell**](https://dogv.gva.es/va/eli/es-vc/d/2023/01/23/2/).

****[3]****L’apartat 1 de l'article 5 es modifica per el **[Decret 128/2018, de 7 de setembre, del Consell](https://dogv.gva.es/va/eli/es-vc/d/2018/09/07/128/)**, de modificació del Decret 85/2010, de 14 de maig, del Consell, pel qual es crea la Comissió Interdepartamental per a la Coordinació, Suport i Seguiment del Procés Electoral a les Corts (DOGV núm. 8379 de 10.09.2018).


Còpia Permalink ELI